**Cortegiu**

*Andrei Șerbănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Acum nimic nu mai contează

Trec străzile și atent ascult

Cum dintre ziduri ea oftează -

Iubita mea, cu păr cărunt.

Ca Baudelaire, admir și-n mine

Cumplite sinucideri cânt

Stăteam atent și-mi era bine...

Iubita mea, cu păr cărunt.

E ceasul când totul se-arată

Doar la balcon iubiții râd

Iar la groapă stă de piatră

Iubita mea, cu păr cărunt.

Teribile beții se-ntâmplă

Și eu în toate mă simt sfânt

Trecând cortegiul să m-ajungă -

Iubita mea, cu păr cărunt.